b'\n_START_ARTICLE_\nKarhum\xc3\xa4en tivoli\n_START_PARAGRAPH_\nKarhum\xc3\xa4en tivoli oli suomalainen jatkosodan aikana It\xc3\xa4-Karjalassa Karhum\xc3\xa4ess\xc3\xa4 toiminut rintamativoli. Lomavuorossa olleiden sotilaiden viihdytt\xc3\xa4miseen tarkoitettu tivoli perustettiin Karhum\xc3\xa4ess\xc3\xa4 tykist\xc3\xb6ss\xc3\xa4 palvelleen Sariolan tivoli- ja sirkussukuun kuuluneen luutnantti Unto Sariolan (1915\xe2\x80\x931970) ehdotuksesta. Unto Sariolan is\xc3\xa4 oli Suomen Tivolia johtanut J. A. F. (Jaffu) Sariola. _NEWLINE_Suomen Tivolin Karhum\xc3\xa4en osasto eli Karhum\xc3\xa4en tivoli oli toiminnassa 1942\xe2\x80\x931944 jolloin sit\xc3\xa4 johtivat Jaffu ja Unto Sariola. Kev\xc3\xa4\xc3\xa4ll\xc3\xa4 1942 perustettu tivoli sijaitsi noin 30 kilometrin p\xc3\xa4\xc3\xa4ss\xc3\xa4 rintamasta vanhan ven\xc3\xa4l\xc3\xa4isen huvipuiston sijaintipaikalla jossa oli jo ennest\xc3\xa4\xc3\xa4n ollut esiintymislava. Tivolialueella oli ketjukaruselli, varietee-teltta, sirkus, pelihalli ja ravintola. Tivolin laitteet laitteet ja henkil\xc3\xb6kunta olivat Suomen Tivolista ja tivolin kentt\xc3\xa4mestarina toimi parin vuoden ajana Lauri Seiter\xc3\xa4 (1915\xe2\x80\x931992) joka sodan j\xc3\xa4lkeen perusti Tivoli Seiter\xc3\xa4n. Karhum\xc3\xa4en tivolissa oli my\xc3\xb6s taiteilija- ja n\xc3\xa4ytelm\xc3\xa4esityksi\xc3\xa4. Tivolissa ei kannettu huviveroa toisin kuin kanta-Suomen alueella. Osa tivolin tuloista meni puolustusvoimille ja osa Sariolalle._NEWLINE_Tivolin toiminta p\xc3\xa4\xc3\xa4ttyi kes\xc3\xa4kuussa 1944 jolloin se evakuoitiin ven\xc3\xa4l\xc3\xa4isten suurhy\xc3\xb6kk\xc3\xa4yksen alettua.'